Slaven Letica

**Slaven Letica** (Podgora, 28. lipnja 1947. – Zagreb, 25. listopada 2020. ) je hrvatski, sociolog, kolumnist, publicist,, političar i sveučilišni profesor, poznat kao jedan od najpopularnijih, ali i najkontroverznijih intelektualaca u hrvatskoj javnosti od kraja 1980-ih.

Od 1980. godine je profesor sociologije na Medicinskome fakultetu u Zagrebu. Godine 1983. je stekao doktorat na Ekonomskom fakultetu – Zagreb disertacijom *Faktori rasta (1960.–1981.) i mogućnosti racionalizacije zdravstvene potrošnje u SR Hrvatskoj* pod mentorstvom Pere Jurkovića.

U kasnim 1980.-im pred raspadom socijalističke Jugoslavije i novim mogućnostima pluralizma, Letica je počeo koristiti nove slobode za zagovaranje različitih reforma. Napisao je brojne članke i kolumne, te stupio u javni život.

Od 1990. do 1991. godine bio je osobnim savjetnikom predsjednika Republike Hrvatske dr. Franje Tuđmana. Na tom je mjestu u ljeto 1990. bio zaslužan za objavljivanje audio-snimki povjerljivih razgovora Tuđmana sa Jovanom Raškovićem, tadašnjim vođom Srpske demokratske stranke, a čija je svrha bila kompromitacija Raškovića u očima hrvatskih Srba. Nakon što se ispostavilo da je taj postupak, suprotno očekivanjima, radikalizirao veliki dio hrvatskih Srba, Letica je smijenjen.

1990-ih je postao jedan od najvažnijih kolumnista tjednika Globus. Na tom je mjestu postao poznat kao autor kontroverznog teksta *[[Vještice iz Rija]]*, u kome se vodeće hrvatske feministice optužuju za izdaju Hrvatske.

Godine 2000. se na izborima kao nezavisni kandidat natjecao za mjesto hrvatskog predsjednika, na kojima je dobio četvrto mjesto sa 4,14 % glasova. Na parlamentarnim izborima godine 2003. je izabran u Sabor kao kandidat Hrvatske stranke prava. Na izborima 2005. godine se ponovno natjecao za predsjednika, ali je osvojio tek 2,59 %. Optuživši HSP da ga nije dovoljno podržala, napustio je njen klub i do isteka saborskog mandata 2007. djelovao kao nezavisni zastupnik.

## Bibliografija
Nepotpun popis djela:
* *Kriza i zdravstvo*, Stvarnost, Zagreb, 1984. 
* *Intelektualac i kriza*, August Cesarec, Zagreb, 1989. 
* *Četvrta Jugoslavija*, CIP, Zagreb, 1990. 
* *JNA - rat protiv Hrvatske*, Globus, Zagreb, 1991. (suautor Mario Nobilo) 
* *Obećana zemlja: politički antimemoari*, Globus, Zagreb, 1992. 
* *Divlje misli: Ilustrirana kronika zabranjenih misli i zakasnjele povijesti*, AGM, Zagreb, 1993.
* *Habits of the Balkan Heart: Social Character and the Fall of Communism*, Texas A&M University Press, College Station, 1993. (suautori Stjepan G. Meštrović i Miroslav Goreta) 
* *Postmoderna i genocid u Bosni*, Jesenski i Turk-Hrvatsko sociološko društvo i Zavod za sociologiju Filozofskog fakulteta u Zagrebu, Zagreb,1997. (suautor Bartol Letica) (engl. izd. *Postmodernity and genocide in Bosnia*, 1997.)
* *Političko pleme*, Jesenski i Turk, Zagreb, 1998. (2. izd. *Političko pleme 2*, Jesenski i Turk, Zagreb, 1999.)
* *Strašni sud: kronika hrvatske apokalipse*, Jesenski i Turk, Zagreb, 2001.
* *Let iznad kukavičjeg gnijezda*, Jesenski i Turk, Zagreb, 2007.
* *Druga medicina: traganje za tajnim putom do zdravlja*, Jesenski i Turk, Zagreb, 2010. (suautorica Gordana Cerjan-Letica)

## Izvori